Informacija apie 2013 m. balandžio 10 d. posėdį
2013 m. balandžio 10 d. Komisijos posėdyje buvo nagrinėjami šie klausimai:
1) Antano Algimanto Miškinio peticijos „Dėl Lietuvos Respublikos administracinių ginčų komisijų įstatymo papildymo“ nagrinėjimas iš esmės;
2) Dėl Andriaus Kobozevo kreipimosi „Dėl Lietuvos Respublikos piniginės socialinės paramos nepasiturintiems gyventojams įstatymo pakeitimo“;
3) Dėl Genės Mikalauskienės reikalavimo nagrinėti jos kreipimąsi „Dėl Elektrėnų savivaldybės administracijos pareigūnų ir jiems talkinusių fizinių asmenų atsakomybės pagal įstatymą patraukimo už galimai mirusiųjų kapaviečių išniekinimą, naikinimą ir jose esančio turto pasisavinimą“;
4) Dėl Algirdo Markevičiaus kreipimosi „Dėl pensininkų, gavusių pagrindinių pajamų invaliutiniais rubliais, diskriminacijos apskaičiuojant ir skiriant pensiją“ pripažinimo peticija;
5) Dėl Edgaro Žilinsko ir Romualdo Undaravičiaus kreipimusi „Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“. 
Pirmuoju klausimu buvo priimtas sprendimas atmesti peticijoje pateiktus pasiūlymus.
Komisija nusprendė atmesti peticijoje pateiktą pasiūlymą Lietuvos Respublikos administracinių ginčų komisijų įstatymo (toliau – AGKĮ) 3 straipsnį papildyti 2 dalimi, kurioje butų numatyta, kad savivaldybės visuomeninės administracinių ginčų komisijos (toliau – komisija) nariais jų sutikimu gali būti valstybės tarnautojai, taip pat šio statuso neturintys asmenys, todėl, kad pareiškėjo siūloma nuostata yra perteklinė.

Šiuo metu AGKĮ 3 straipsnio 1 dalyje numatyta ,,kad komisija sudaroma 4 metams savivaldybės tarybos sprendimu tarybos kadencijos laikotarpiui iš 5 narių, iš kurių pirmininkas ir sekretorius turi turėti aukštąjį teisinį išsilavinimą. Komisijos narių kandidatūras, iš jų komisijos pirmininko ir pirmininko pavaduotojo kandidatūras, savivaldybes tarybai teikia savivaldybės meras.“

Vertinant pareiškėjo pateiktą pasiūlymą minėtų nuostatų atžvilgiu, manytina, kad peticijoje siūloma nuostata iš esmės nesukurtų jokios pridėtines vertės, nes ir pagal šiuo metu galiojantį reguliavimą komisijų nariais gali būti tiek valstybės tarnautojai, tiek ir šio statuso neturintys asmenys.

Peticijoje pateiktas pasiūlymas AGKĮ 6 straipsnio 2 dalį papildyti nuostata, numatančia, kad komisijos technines funkcijas (skundų registravimą, raštvedybą, susirašinėjimą ir kt.) atlieka savivaldybės administracijos viršininko paskirti valstybės tarnautojai, buvo atmestas dėl šių motyvų:

1) atsižvelgiant į Vietos savivaldos įstatymo nuostatas, šiuo atveju turėtų būti kalbama ne apie savivaldybės administracijos viršininką, o apie savivaldybės administracijos direktorių;

2) įvertinus tai, kad pagal siūlomą nuostatą savivaldybės administracijos direktoriaus paskirtas valstybės tarnautojas būtų kartu ir atsakinguoju komisijos sekretoriumi, toks pasiūlymas prieštarauja AGKĮ 3 straipsnio 1 daliai, pagal kurią, komisijos narių kandidatūras (ir komisijos atsakingojo sekretoriaus) savivaldybės tarybai teikia savivaldybės meras, o Komisijos personalinę sudėtį tvirtina savivaldybės taryba;

3) peticijoje nėra pateikti argumentai, pagrindžiantys siūlomos nuostatos įtvirtinimo įstatyme būtinumą.

Peticijoje pateiktas pasiūlymas AGKĮ 6 straipsnį papildyti nauja 3 dalimi, pagal kurią valstybės tarnautojams už darbą komisijoje būtų nemokama, o kitiems komisijos nariams atlyginama Vyriausybės nustatyta tvarka, buvo atmestas todėl, kad AGKĮ 3 straipsnyje yra nustatyta, jog komisijos yra visuomeninės, todėl už darbą jose neatlyginama. Atsižvelgus į tai, siūloma nuostata prieštarautų šiuo metu AGKĮ numatytam komisijų statusui.
Antruoju klausimu buvo priimtas sprendimas Andriaus Kobozevo kreipimąsi „Dėl Lietuvos Respublikos piniginės socialinės paramos nepasiturintiems gyventojams įstatymo pakeitimo“ pripažinti peticija ir priimti ją nagrinėti.
Trečiuoju klausimu buvo priimtas sprendimas Genės Mikalauskienės prašymus, kreipimusi „Dėl Elektrėnų savivaldybės administracijos pareigūnų ir jiems talkinusių fizinių asmenų atsakomybės pagal įstatymą patraukimo už galimai mirusiųjų kapaviečių išniekinimą, naikinimą ir jose esančio turto pasisavinimą“, adresuotus Seimo Peticijų komisijai ir Seimo Pirmininkui Vydui Gedvilui, vadovaujantis Peticijų įstatymo 1 straipsnio 3 dalimi, 2 straipsnio 4 dalimi, taip pat Seimo kontrolierių įstatymo 2 straipsnio 4 dalimi, persiųsti Seimo kontrolierių įstaigai. 

Juose pateiktas reikalavimas „iš atsakingų institucijų būtų pareikalauta užtikrinti įstatymų vykdymą, atsakomybės patraukimą, sustabdytas ir nebūtų toleruojamas plintantis vandalizmas, sunaikintas tautos istorinis ir kultūrinis paveldas“ yra susijęs su įstatymų vykdymo kontrole, o ne su jų keitimu ar papildymu, todėl šių kreipimųsi nagrinėjimas nepriklauso Seimo Peticijų komisijos kompetencijai.
Ketvirtuoju klausimu buvo priimtas sprendimas Algirdo Markevičiaus kreipimąsi „Dėl pensininkų, gavusių pagrindinių pajamų invaliutiniais rubliais, diskriminacijos apskaičiuojant ir skiriant pensiją“ pripažinti peticija ir priimti ją nagrinėti.

Penktuoju klausimu, vadovaujantis Peticijų įstatymo 9 straipsnio 3 dalies 5 dalimi, buvo priimtas sprendimas Edgaro Žilinsko ir Romualdo Undaravičiaus kreipimusi „Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“  nepripažinti peticija.

Peticijų įstatymo 9 straipsnio 3 dalies 5 punktas nustato, kad kreipimasis nepripažįstamas peticija, jei „peticijų komisija per kalendorinius metus dėl tų pačių reikalavimų ir siūlymų, išdėstytų kreipimesi, jau yra priėmusi sprendimą“.

Šių metų sausio 16 d. Komisija, vadovaudamasi Peticijų įstatymo 3 straipsnio 2 dalimi, priėmė sprendimą Tomo Lapinsko kreipimesi „Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“, o kovo 13 d. – Romualdo Mažylio, Tomo Niauronio, Mariaus Rastausko, Dariaus Šilinsko, Mindaugo Urbonavičiaus ir Gintaro Korotkovo tokiame pat kreipimesi – pateiktą pasiūlymą „BVK 157 straipsnio 2 dalies žodžius „gali būti“ pakeisti į „privalo būti“ nepripažinti peticija, kadangi siūlymas gali prieštarauti Lietuvos Respublikos Konstitucijai: jos 109 straipsnis nustato, kad „teisėjas ir teismai, vykdydami teisingumą, yra nepriklausomi“, o 114 straipsnis – „valstybinės valdžios ir valdymo institucijų, Seimo narių ir kitų pareigūnų, politinių partijų, politinių ir visuomeninių organizacijų ar piliečių kišimasis į teisėjo ar teismo veiklą draudžiamas ir užtraukia įstatymo numatytą atsakomybę“.
Šių metų sausio 16 d. ir kovo 13 d. Komisija taip pat priėmė sprendimus Tomo Lapinsko, taip pat Romualdo Mažylio, Tomo Niauronio, Mariaus Rastausko, Dariaus Šilinsko, Mindaugo Urbonavičiaus ir Gintaro Korotkovo kreipimusi pateiktą pasiūlymą iš Bausmių vykdymo kodekso 157 straipsnio 1 dalies išbraukti žodžius „ir kitos reikšmingos aplinkybės“ arba šios frazės gale būtų paaiškinta konkrečiai, kokios tos kitos reikšmingos aplinkybės“ pripažinti peticija ir priimti ją nagrinėti.
Šių metų kovo 27 d. Komisija priėmė sprendimą atmesti Tomo Lapinsko ir kitų pareiškėjų peticijoje „Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“ pateiktą pasiūlymą „iš Bausmių vykdymo kodekso 157 straipsnio 1 dalies išbraukti žodžius „ir kitos reikšmingos aplinkybės“ arba šios frazės gale būtų paaiškinta konkrečiai, kokios tos kitos reikšmingos aplinkybės“, taip pat teikti Seimui išvadą dėl jo atmetimo. 

Seimas šių metų balandžio 9 d. pritarė Komisijos išvadai ir priėmė Seimo protokolinį nutarimą atmesti pasiūlymą.

Šis Seimo sprendimas yra galutinis ir neskundžiamas.

